
PAKRUOJO RAJONO SAVIVALDYBĖS TARYBA

SPRENDIMAS
DĖL VIETINĖS RINKLIAVOS UŽ LEIDIMO PREKIAUTI AR TEIKTI PASLAUGAS PAKRUOJO RAJONO SAVIVALDYBĖS VIEŠOSIOSE VIETOSE IŠDAVIMĄ NUOSTATŲ PATVIRTINIMO

2017 m. vasario 23 d. Nr. T-45
Pakruojis


Vadovaudamasi Lietuvos Respublikos vietos savivaldos įstatymo 16 straipsnio 2 dalies 37 punktu, Lietuvos Respublikos Rinkliavų įstatymo 11 straipsnio 1 dalies 2, 3, 4 punktais, 12 straipsniu, 13 straipsniu, 14 straipsniu, Pakruojo rajono savivaldybės taryba nusprendžia:
1. Patvirtinti Vietinės rinkliavos už leidimo prekiauti ar teikti paslaugas Pakruojo rajono savivaldybės viešosiose vietose išdavimą nuostatus (pridedama).
2. Pripažinti netekusiu galios Pakruojo rajono savivaldybės tarybos 2014 m. lapkričio 20 d. sprendimą Nr. T-342 „Dėl vietinės rinkliavos už leidimo išdavimą prekiauti (teikti paslaugas) Pakruojo rajono savivaldybės viešosiose vietose nuostatų patvirtinimo“.
Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.



Savivaldybės meras				                      Saulius Gegieckas


PATVIRTINTA
Pakruojo rajono savivaldybės tarybos
2017 m. vasario 23 d. sprendimu Nr. T-45


VIETINĖS RINKLIAVOS UŽ LEIDIMO PREKIAUTI AR TEIKTI PASLAUGAS           PAKRUOJO RAJONO SAVIVALDYBĖS VIEŠOSIOSE VIETOSE IŠDAVIMĄ
NUOSTATAI

I SKYRIUS
BENDROSIOS NUOSTATOS

1. Vietinės rinkliavos už leidimo prekiauti ar teikti paslaugas Pakruojo rajono savivaldybės (toliau – savivaldybė) viešosiose vietose išdavimą nuostatai (toliau – Nuostatai) parengti vadovaujantis Lietuvos Respublikos rinkliavos įstatymu.
2. Nuostatų paskirtis – nustatyti vietinės rinkliavos už leidimo prekiauti ar teikti paslaugas savivaldybės tarybos nustatytose viešosiose vietose, kuriose teikiamos paslaugos, taip pat vykdoma prekyba iš (nuo) laikinųjų prekybos įrenginių, kioskų, paviljonų, prekybai pritaikytų automobilių ar priekabų, lauko kavinių, išdavimą (toliau – Vietinė rinkliava) dydžius, mokėjimo ir grąžinimo tvarką.
3. Vietinė rinkliava  – tai savivaldybės tarybos sprendimu nustatyta privaloma įmoka, galiojanti savivaldybės teritorijoje, kurią Nuostatuose nustatyta tvarka sumoka kiekvienas asmuo, norėdamas gauti leidimą prekiauti ar teikti paslaugas (toliau – Leidimas) savivaldybės teritorijoje.
4. Rinkliavas moka fiziniai ir juridiniai asmenys.
5. Viešąja vieta, kurioje vykdoma prekyba, teikiamos paslaugos, laikytina savivaldybės teritorijoje esanti savivaldybei ar valstybei nuosavybės teise priklausanti ar patikėjimo teise valdoma teritorija (išskyrus išnuomotą ar perduotą naudotis teritoriją).
6. Vietinė rinkliava sumokama už Leidimo išdavimą iki vienerių metų, prekybos ar paslaugų teikimo renginių metu – renginių trukmės laikotarpiui.
7. Pagrindinius paslaugų teikimo viešosiose vietose reikalavimus bei Leidimų prekiauti ar teikti paslaugas savivaldybės teritorijos viešosiose vietose išdavimo tvarką nustato savivaldybės tarybos patvirtintos Prekybos ir paslaugų teikimo Pakruojo rajono savivaldybės viešosiose vietose taisyklės.

II SKYRIUS
[bookmark: _GoBack]RINKLIAVOS DYDŽIAI

8. Vietinės rinkliavos dydis:
8.1. už Leidimo  išdavimą Pakruojo mieste ir kitose savivaldybės viešose vietose (vieną vietą):
8.1.1. viena para – 2 Eur;
8.1.2. vienas mėnuo – 15 Eur;
8.1.3. vieni metai – 55 Eur.
8.2. už prekybą kultūrinių, sporto ir kitų masinių nekomercinių renginių metu (lauke):
8.2.1. Pakruojo mieste:
8.2.1.1. prekyba knygomis, spaudos leidiniais, suvenyrais, tautodailės kūriniai, žaislais, ledais – 4 Eur viena para;
8.2.1.2. prekyba kitomis prekėmis – 9 Eur viena para;
8.2.2. kitose seniūnijose:
8.2.2.1. prekyba knygomis, spaudos leidiniais, suvenyrais, tautodailės kūriniai, žaislais, ledais – 1,5 Eur viena para;
8.2.2.2. prekyba kitomis prekėmis – 4,5 Eur viena para.
8.3. už prekybą kioskuose, laikinuose statiniuose, paviljonuose (išskyrus kioskus, kurie žemės sklypus laimėjo aukciono tvarka): 
8.3.1. fiziniams asmenims – 6 Eur 1 mėnuo;
8.3.2. juridiniams asmenims – 9 Eur 1 mėnuo.
8.4. už leidimą teikti laisvalaikio bei pramogų paslaugas:
8.4.1. Pakruojo mieste – 30 Eur viena diena;
8.4.2. kitose seniūnijose – 15 Eur viena diena.
9. Nustatyti mėnesio Vietinės rinkliavos dydžiai taikomi išduodant leidimą  už visą kalendorinį mėnesį (nuo 1 iki paskutinės mėnesio dienos).
10. Savivaldybės taryba atskiru sprendimu gali Vietinės rinkliavos dydį kartą per metus indeksuoti, taikydama metinį vartojimo kainų indeksą, jeigu jis didesnis negu 1,1.

III SKYRIUS
VIETINĖS RINKLIAVOS RINKIMO TVARKA

11. Vietinė rinkliava mokama eurais ir įskaitoma į savivaldybės biudžetą.
12. Seniūnija tvarko Leidimų registravimo žurnalus, kuriuose nurodo Vietinės rinkliavos mokėtojo pavadinimą, adresą, Vietinės rinkliavos pavadinimą, sumą, dokumento, patvirtinančio jos sumokėjimą, pavadinimą, numerį, datą.
13. Vietinė rinkliava sumokama prieš išduodant Leidimą. 
14. Vietinė rinkliava mokama į savivaldybės administracijos sąskaitą Nr. LT794010045600030120 nurodant mokėjimo paskirtį „Už leidimo prekiauti ar teikti paslaugas viešosiose vietose išdavimą“. 

IV SKYRIUS
RINKLIAVOS GRĄŽINIMAS

15. Vietinė rinkliava grąžinama mokėtojui pateikus motyvuotą prašymą šiais nustatytais atvejais:
15.1. kai sumokama daugiau negu savivaldybės tarybos nustatytas rinkliavos dydis;
15.2. jeigu sumokėjus rinkliavą nebuvo išduotas Leidimas;
15.3. jei dėl priimtų įstatymų ar kitų teisės aktų pasikeitimo rinkliavos mokėtojas negali pasinaudoti išduoto Leidimo suteiktomis teisėmis.
16. Prašymas dėl Vietinės rinkliavos grąžinimo savivaldybės administracijai turi būti pateiktas per vieną mėnesį nuo sumokėjimo datos.
17. Vietinę rinkliavą grąžina savivaldybės administracijos Apskaitos skyrius.

V SKYRIUS
LENGVATOS VIETINIŲ RINKLIAVŲ MOKĖTOJAMS

18. Vietinė rinkliava neimama:
18.1. už suteiktą vietą prekiauti renginių metu žemės ūkio produkcija, išauginta asmeniniame arba ūkininko ūkyje Pakruojo rajono savivaldybėje;
18.2. už suteiktą vietą prekiauti renginio metu šio renginio rėmėjams.
19. Savivaldybės taryba turi teisę rinkliavos mokėtojams sumažinti Vietinės rinkliavos dydį arba nuo jos atleisti.
VI SKYRIUS
BAIGIAMOSIOS NUOSTATOS

20.Vietinės rinkliavos rinkimą kontroliuoja Pakruojo rajono savivaldybės Kontrolės ir audito tarnyba.
21. Vietinės rinkliavos administravimo veiksmai, neaprašyti šiuose Nuostatuose, atliekami vadovaujantis Lietuvos Respublikos įstatymais bei kitais rinkliavų administravimo tvarką reglamentuojančiai teisės aktais.
22. Vietinės rinkliavos mokėtojai, pažeidę šiuos Nuostatus, atsako Lietuvos Respublikos įstatymų nustatyta tvarka.
_____________________________

